CELEX: 32014D0465
Language: et
Date: 2014-07-16 00:00:00
Title: 2014/465/EL: Komisjoni rakendusotsus, 16. juuli 2014 , millega kiidetakse heaks DENSO tõhus vahelduvvoolugeneraator kui uuenduslik tehnoloogia sõiduautode CO 2 -heite vähendamiseks vastavalt Euroopa Parlamendi ja nõukogu määrusele (EÜ) nr 443/2009 ning muudetakse komisjoni rakendusotsust 2013/341/EL  EMPs kohaldatav tekst

17.7.2014   
               
               
                  ET
               
               
                  Euroopa Liidu Teataja
               
               
                  L 210/17
               
            
         KOMISJONI RAKENDUSOTSUS,
         16. juuli 2014,
         millega kiidetakse heaks DENSO tõhus vahelduvvoolugeneraator kui uuenduslik tehnoloogia sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009 ning muudetakse komisjoni rakendusotsust 2013/341/EL
         (EMPs kohaldatav tekst)
         
            (2014/465/EL)
         
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 12 lõiget 4,
         ning arvestades järgmist:
         
                     (1)
                  
                  
                     31. oktoobril 2013 esitas tarnija DENSO Corporation (edaspidi „taotleja”) taotluse DENSO tõhusa vahelduvvoolugeneraatori kui uuendusliku tehnoloogia heakskiitmiseks. Taotluse täielikkust hinnati kooskõlas komisjoni rakendusmääruse (EL) nr 725/2011 (2) artikliga 4. Komisjon leidis, et esialgses taotluses oli puudu teatav oluline teave ning palus taotlejal selle teabe lisada. Taotleja esitas nõutud teabe 30. jaanuaril 2014. Leiti, et taotlus on täielik ning ajavahemik taotluse hindamiseks komisjonis algas ametliku kättesaamise kuupäevale järgneval päeval ehk 31. jaanuaril 2014.
                  
               
                     (2)
                  
                  
                     Taotlust hinnati kooskõlas määruse (EÜ) nr 443/2009 artikliga 12, rakendusmäärusega (EL) nr 725/2011 ja tehniliste suunistega, mille järgi koostatakse taotlused uuendusliku tehnoloogia heakskiitmiseks vastavalt määrusele (EÜ) nr 443/2009 (edaspidi „tehnilised suunised”) (3).
                  
               
                     (3)
                  
                  
                     Taotluses käsitletakse DENSO tõhusat vahelduvvoolugeneraatorit toodanguklasside 150 A, 180 A ja 210 A jaoks. Vahelduvvoolugeneraatori kasutegur on vähemalt 77 %, nagu on kindlaks tehtud vastavalt tehniliste suuniste I lisa punktis 5.1.2 kirjeldatud VDA lähenemisviisile. Osutatud lähenemisviisi puhul kasutatakse katsetusmeetodit, mida on kirjeldatud rahvusvahelises standardis ISO 8854:2012 (4). Taotleja generaatoril on suurem kasutegur kui võrdlusgeneraatoril, kuna selles on vähendatud kolme liiki kadusid: alaldamiskaod, kuna alaldamiseks kasutatakse MOSFETi moodulit, st kasutatakse metall-oksiid-pooljuht väljatransistori; staatori rauakadusid, kuna on kasutatud õhukest lehtsüdamikku, mis on valmistatud magnetterasest, ja staatori vasekadusid, kuna on kasutatud segmentjuhti, millel on suurem ruumitegur ja lühem mähiseots. See tehnoloogia erineb seega tehnoloogiast Valeo Efficient Generation Alternator, mis kiideti heaks komisjoni rakendusotsusega 2013/341/EL (5).
                  
               
                     (4)
                  
                  
                     Komisjoni arvates selgub taotluses esitatud teabest, et määruse (EÜ) nr 443/2009 artiklis 12 ja rakendusmääruse (EL) nr 725/2011 artiklites 2 ja 4 osutatud tingimused ja kriteeriumid on täidetud.
                  
               
                     (5)
                  
                  
                     Taotleja on tõendanud, et selliste sõiduautode osakaal, millel oli kasutatud kõnealuses taotluses kirjeldatud tüüpi suure kasuteguriga generaatorit, ei ületanud 3 % võrdlusaastal 2009 registreeritud uutest sõiduautodest.
                  
               
                     (6)
                  
                  
                     Selleks et määrata, kui palju CO2-heide väheneb seoses sõidukile paigaldatava uuendusliku tehnoloogiaga, on vaja määratleda kontrollsõiduk, mida kasutatakse uuendusliku tehnoloogiaga varustatud sõiduki kasuteguri võrdlemisel vastavalt rakendusmääruse (EL) nr 725/2011 artiklitele 5 ja 8. Komisjon leiab, et 67 % kasuteguriga vahelduvvoolugeneraatorit uuele sõidukitüübile paigaldatud uuendusliku tehnoloogia puhul võib pidada asjakohaseks võrdlustehnoloogiaks. Kui DENSO tõhus vahelduvvoolugeneraator on paigaldatud olemasolevale sõidukitüübile, peab võrdlustehnoloogia vahelduvvoolugeneraator olema selle viimane turule lastud versioon.
                  
               
                     (7)
                  
                  
                     Taotleja on esitanud metoodika CO2-heite vähenemise mõõtmiseks; selles on kasutatud valemeid, mis on kooskõlas tehnilistes suunistes tõhusaid generaatoreid käsitleva lihtsustatud lähenemisviisi puhul kirjeldatud valemitega. Komisjon on seisukohal, et katsemetoodika annab kontrollitavaid, korratavaid ja võrreldavaid tulemusi ning võimaldab suure statistilise olulisusega realistlikult tõendada CO2-heite vähendamist uuendusliku tehnoloogia kasutamisega vastavalt rakendusmääruse (EL) nr 725/2011 artiklile 6.
                  
               
                     (8)
                  
                  
                     Komisjon märgib, et taotleja on kasutanud oma meetodis generaatori kasuteguri standardhälbe arvutamiseks valemit, mis suurendab tulemuste täpsust, võrreldes valemiga (1) metoodikas, mida on kirjeldatud rakendusotsuse 2013/341/EL lisas. Taotleja katsemeetodid ja CO2-heite vähenemise arvutamise valemid on kõigis muudes aspektides identsed metoodikaga, mida on kirjeldatud osutatud rakendusotsuses. Sellest tulenevalt leiab komisjon, et rakendusotsuses 2013/341/EL kirjeldatud metoodikat tuleks kasutada selleks, et määrata kindlaks, kui palju väheneb CO2-heide tänu DENSO tõhusa vahelduvvoolugeneraatori kasutamisele. Arvestades, et DENSO esitatud arvutusmeetodiga saab standardhälvet täpsemini arvutada, on asjakohane kohandada valemit (1), mis on esitatud rakendusotsuse 2013/341/EL lisas. Kohandamine ei tohiks mõjutada CO2 säästu, mis on sertifitseeritud rakendusotsuses 2013/341/EL sätestatud metoodika alusel enne käesoleva rakendusotsuse jõustumist.
                  
               
                     (9)
                  
                  
                     Seda silmas pidades leiab komisjon, et taotleja on piisavalt tõendanud, et uuendusliku tehnoloogia abil vähendatakse heidet vähemalt 1 g CO2/km.
                  
               
                     (10)
                  
                  
                     Komisjon märgib, et uuenduslikust tehnoloogiast tulenevat vähenemist võib osaliselt tõendada standardse katsetsükli abil ning lõplik tõendatav koguvähenemine tuleks seepärast määrata vastavalt rakendusmääruse (EL) nr 725/2011 artikli 8 lõike 2 teisele lõigule.
                  
               
                     (11)
                  
                  
                     Komisjon leiab, et kontrolliaruande on koostanud sõltumatu ja sertifitseeritud asutus nimega Vehicle Certification Agency (VCA) ning aruanne toetab taotluses esitatud järeldusi.
                  
               
                     (12)
                  
                  
                     Seda silmas pidades leiab komisjon, et kõnealuse uuendusliku tehnoloogia heakskiitmisele ei tohiks olla vastuväiteid.
                  
               
                     (13)
                  
                  
                     Ökoinnovatsiooni üldkoodi määramiseks, mida kasutatakse Euroopa Parlamendi ja nõukogu direktiivi 2007/46/EÜ (6) I, VIII ja IX lisale vastavates asjakohastes tüübikinnitusdokumentides, tuleks kindlaks määrata individuaalne kood, mida kasutatakse käesoleva rakendusotsusega heakskiidetud uuendusliku tehnoloogia tähistamiseks.
                  
               
                     (14)
                  
                  
                     Iga tootja, kes soovib eriheite sihttaseme saavutamiseks vähendada oma keskmist CO2-eriheidet käesoleva otsusega heakskiidetud uuendusliku tehnoloogia abil, peaks rakendusmääruse (EL) nr 725/2011 artikli 11 lõike 1 kohaselt osutama asjaomastele sõidukitele EÜ tüübikinnitustunnistuse saamiseks esitatavas taotluses käesolevale rakendusotsusele,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   DENSO vahelduvvoolugeneraator, mille kasutegur tänu kolme erineva kao vähendamisele on vähemalt 77 % ja mis on ette nähtud M1-kategooria sõidukites kasutamiseks, kiidetakse heaks kui uuenduslik tehnoloogia määruse (EÜ) nr 443/2009 artikli 12 tähenduses.
            
            
               2.   CO2-heite vähenemine, mis saavutatakse tänu lõikes 1 osutatud vahelduvvoolugeneraatori kasutamisele, tehakse kindlaks rakendusotsuse 2013/341/EL lisas sätestatud metoodika alusel.
            
            
               3.   Vastavalt rakendusmääruse (EL) nr 725/2011 artikli 11 lõike 2 teisele lõigule võib käesoleva artikli lõike 2 kohaselt kindlaks tehtud CO2-heite vähenemist tõendada ja kanda direktiivi 2007/46/EÜ I, VIII ja IX lisas määratletud vastavussertifikaati ja asjaomastesse tüübikinnitusdokumentidesse üksnes juhul, kui vähenemine vastab rakendusmääruse (EL) nr 725/2011 artikli 9 lõikes 1 määratletud miinimumtasemele või ületab seda.
            
            
               4.   Tüübikinnitusdokumentidesse kantav individuaalne ökoinnovatsiooni kood, mida kasutatakse käesolevas rakendusotsuses heakskiidetud uuendusliku tehnoloogia tähistamiseks, on „6”.
            
         
         
            Artikkel 2
            Rakendusotsuse 2013/341/EL muutmine
            
               1.   Rakendusotsuse 2013/341/EL lisa punktis 2 asendatakse valem (1) järgmise valemiga:
               
                  „”
               
            
            
               2.   Muudatus ei mõjuta sertifitseerimisi kooskõlas rakendusmääruse (EL) nr 725/2011 artikliga 11, mis on tehtud enne käesoleva otsuse jõustumist.
            
         
         
            Artikkel 3
            Käesolev otsus jõustub 20. päeval pärast selle avaldamist Euroopa Liidu Teatajas.
         
         
            Brüssel, 16. juuli 2014
            
               
                  Komisjoni nimel
               
               
                  president
               
               José Manuel BARROSO
            
         
         
            (1)  ELT L 140, 5.6.2009, lk 1.
         
            (2)  Komisjoni rakendusmäärus (EL) nr 725/2011, 25. juuli 2011, millega kehtestatakse sõiduautode vähese CO2-heitega uuenduslike tehnoloogiate heakskiitmise ja sertifitseerimise kord vastavalt Euroopa Parlamendi ja nõukogu määrusele (EÜ) nr 443/2009 (ELT L 194, 26.7.2011, lk 19).
         
            (3)  http://ec.europa.eu/clima/policies/transport/vehicles/cars/docs/guidelines_en.pdf.
         
            (4)  ISO 8854. Road vehicles — Alternators with regulators — Test methods and general requirements (Maanteesõidukid. Regulaatoritega vahelduvvoolugeneraatorid. Katsemetoodika ja üldnõuded) Viitenumber ISO 8854:2012(E).
         
            (5)  Komisjoni rakendusotsus, 27. juuni 2013, millega lubatakse kasutada tehnoloogial Valeo Efficient Generation põhinevat vahelduvvoolugeneraatorit kui uuenduslikku tehnikat sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009 (ELT L 179, 29.6.2013, lk 98).
         
            (6)  Euroopa Parlamendi ja nõukogu 5. septembri 2007. aasta direktiiv 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv) (EÜT L 26, 9.10.2007, lk 1)